**Euharistijska klanjanja**

**za svakog devetog u mjesecu**

**od veljače do listopada 2020.**

**100. obljetnica Družbe Kćeri Milosrđa TSR sv. Franje**

**Klanjanje 9. veljače 2020. godine**

*Pjesma*

**I. Uvodna molitva (Ps 18, 2-4. 29-33. 36-37. 47):**

Ljubim te, Jahve, kreposti moja!
Jahve, hridino moja, utvrdo moja, spase moj;
Bože moj, pećino moja kojoj se utječem,
štite moj, snago spasenja moga, tvrđavo moja!
Zazvat ću Jahvu, hvale predostojna,
i od dušmana bit ću izbavljen.
….
Jahve, ti moju svjetiljku užižeš,
Bože, tminu moju obasjavaš:
s tobom udaram na čete dušmanske,
s Bogom svojim preskačem zidine.

Savršeni su puti Gospodnji,
i riječ je Božja ognjem kušana.
On, samo on, štit je svima
koji se k njemu utječu.
…..
Jer tko je Bog osim Jahve?
Tko li je hridina osim Boga našega?
Taj Bog me snagom opasuje,
stere mi put besprijekoran,

Daješ mi štit svoj koji spasava,
tvoja me desnica drži,
tvoja me brižljivost uzvisi.
Pouzdanje daješ mom koraku,
i noge mi više ne posrću.
Živio Jahve! Blagoslovljena hridina moja!
Neka se uzvisi Bog, spasenje moje!

*Meditativna šutnja*

*Pjesma*

**II. Uzdasi ljubavi u pohodu Gospodinu** (Marija Propetog Isusa Petković, Sve za Isusa. *Autobiografija i duhovni zapisi*, str. 210)

Premilostivi Gospodine i ljubazni Otkupitelju duše moje! Čvrsto vjerujem da se Ti nalaziš u presvetoj hostiji, pravi Bog i pravi čovjek, zajedno s Ocem i Duhom Svetim. Klanjam Ti se častima najistinitijim svoga srca i sjedinjujem Ti svoj poklon s onima koji su Ti prikazani od svih blaženih na nebu i od svih blaženih na zemlji. Zahvaljujem Ti na neizmjernoj ljubavi, što si se radi mene uputio, muku podnio i umro za moje spasenje i sebe istoga ostavio u božanstvenom Sakramentu za moje piće i okrepljenje do skončanja vjekova.

Kajem se da sam Tebe veoma uvrijedila svojim grijesima, nažao učinila Tebi, prevelika dobroto, neizmjernim načinom ljubazna! Odlučujem s Tvojom svetom pomoću da Te više nikad neću uvrijediti jer Te ljubim iznad svake stvari. Prikazujem Ti svu sebe i svaku stvar, sviju nas, kao zahvalnost za sva Tvoja dobročinstva a osobito radi Tvoje muke i smrti. Sve Ti ovo također prikazujem zajedno s Tvojim neizmjernim dostojanstvom za zadovoljštinu mojih grijeha i onih svega svijeta.

Molim Te, moj predobri Isuse, da mi dopustiš živu vjeru, čvrsto ufanje, goruću ljubav,gorko pokajanje i veliki dar posvuda u dobru proslijediti. Udostoj se prisjetiti me na ovo moje pohođenje na času moje smrti, braniti me i utješiti me s Tvojim presvetim licem u onoj strašnoj pogibelji propasti.

Molim Te da pomogneš u svim potrebama duhovnim i vremenitim: mene, moje rođake, dobročinitelje, prijatelje, neprijatelje i sv. Crkvu. Molim Te da uzdržiš u svojoj milosti pravedne, da obratiš grešnike, da utješiš nevoljnike, da okrijepiš one koji su na smrti, koji skončavaju i da pokažeš svoje milosrđe prema dušama očišćenja, za koje Ti prikazujem dostojanstva Tvoje neprocijenjene krvi. Amen.

*Meditativna šutnja*

*Pjesma*

**III. Evanđelje** (Mt 5,13-16)

*Sol zemlje i svjetlost svijeta*

»Vi ste sol zemlje. Ali ako sol obljutavi, čime će se ona osoliti? Nije više ni za što, nego da se baci van i da ljudi po njoj gaze.

Vi ste svjetlost svijeta. Ne može se sakriti grad što leži na gori. Niti se užiže svjetiljka da se stavi pod posudu, nego na svijećnjak da svijetli svima u kući. Tako neka svijetli vaša svjetlost pred ljudima da vide vaša dobra djela i slave Oca vašega koji je na nebesima.«

**IV. Razmatranje**

Svrhovitost soli jest u tome da ona mora u hranu, da se mora otopiti. Isto su i učenici u svijetu. Nevidljivi u svijetu, poput soli u hrani, ali bez njihove nazočnosti sve je pokvarljivo i pretvara se u lešinu. Učenici se ne smiju zatvarati u svoj geto, svoj uski krug istomišljenika, u sebe. Učine li to, nisu ni za što. Sol sama za sebe nema nikakve svrhe. Učenik mora u svijet, u tijelo svijeta, u tijesto. Da se ne pokvari. Vrijedimo samo onoliko koliko ukusa dajemo i koliko spasavamo svijet.

Koliko topline i ljubavi iz sebe ižarujemo, odnosno, koliko smo tame sposobni pobijediti u samima sebi, koliko straha, osvete, zla i mržnje u sebi nadvladavamo. To je ono što nas čini svjetlom svijeta, solju zemlje.

Dakle, Isus kao da želi reći: Ovaj bi svijet bio bez vas mojih učenika bljutav, otužan, u mraku. Učinite se korisnima u svijetu. Budite od koristi. Nestanite. Sol nije ništa ako ne dođe u hranu. Jednako i svjetlo, ako ne svijetli. Svijeća mora gorjeti. Učenici, ako su pravi, ne mogu se sakriti pred svijetom, ne mogu sakriti svoj identitet. Oni su prepoznatljivi. Ne smiju kriti sebe od svijeta, oni moraju svijetliti. To je dio njihovih misija u svijetu, njihova poslanja, makar ih očekivala i progonstva.

Koji je smisao soli, svijeta, grada na gori? Isus veli, da vide vaša dobra djela. Učenici trebaju učiniti u svijetu Isusa vidljivim. Bog je stoga postao čovjekom kako bi nastavio živjeti u svakome učeniku. Kako bi se nastavio utjelovljivati u učenicima. Svijet treba iskusiti vašu ljubav, vašu dobrotu, svijet mora biti pokrenut prema Bogu. Isus ne veli, da vide*vas*i da*vas slave*, nego da*vide vaša dobra djela i slave Oca vašega u nebesima.*Ne isticati sebe, ne stavljati sebe na svjetla pozornice. Sve dolazi od Gospodina. Od njega je svako dobro djelo, svaki dobar naum.

Činite sve tako da ljudi ne slave vas, nego preko vas Oca nebeskoga. Činiti tako da ljudi pitaju: Odakle vam ta snaga, odakle vam ta zauzetost za svijet? Gdje je taj vaš odakle iz kojeg se napajate? Odgovor uvijek glasi: u Kristu i iz Krista, iz njegovih sakramenata koji su sveti izvori, nepresušni. Naviještati svjetlo i biti svjetlo, to je smisao Isusovog sljedbenika.

(prema I. P.,*Vrijeme kroz godinu*, 2010.)

*Meditativna šutnja*

*Pjesma*

**V. Molitva - Zazivi Nebeskom Ocu**

Gospodine Bože, Oče naš nebeski, u ime Tvoga Sina, Gospodina našega Isusa Krista, koji je rekao: »Što god zaištete u Oca dat će vam u moje ime« (Iv 16,23), sada Te ponizno molimo:

Oče naš vječni, u ime Tvoga Sina, Gospodina našega Isusa Krista…**Smiluj nam se!**(tri puta)

Oče naš vječni, sveti se Ime voje po svoj zemlji…**Molimo Te, usliši nas!**

Oče naš vječni, dođi Kraljevstvo Tvoje u sve narode na zemlji…

Oče naš vječni, u ime Tvoga Sina, Gospodina našega Isusa Krista, i po njegovoj predragocjenoj Krvi, učini da sva Tvoja djeca budu jedno u Tebi…

Oče naš vječni, koji jesi na nebesima, po svom Jedinorođenom Sinu, Isusu Kristu, po kojem si uspostavio svoje Kraljevstvo na zemlji, svim kršćanima dobrostivo podijeli milost jedinstva…

Oče naš vječni, da se svi narodi ljubavlju ujedine u ispovijedanju prve vjere te bude jedno stado i jedan pastir…

Oče naš vječni, da nam sve oprostiš i sve nas spasiš po zaslugama svoga Sina, Gospodina Našega Isusa Krista…

Oče naš vječni, da nas svojim Svetim Duhom prosvijetliš, pročistiš i posvetiš…

Oče naš vječni, da nas svojom milošću na »hvalu slave« (Ef 1,12) svoje uzdržiš…

Oče naš vječni, da svima nama bijednim grješnicima, svoje veliko milosrđe udijeliš…

Oče naš vječni, Bože milosrđa, da nam radi presvetog Imena Sina svoga sve grijehe milostivo oprostiš…

Oče naš vječni, da sve naše misli, riječi i djela sebi upraviš…

Oče naš vječni, da Te od sada svim srcem sve više ljubimo…

Oče naš vječni, da svim grješnicima milost obraćenja dobrostivo udijeliš…

Oče naš vječni, Bože milosrđa, da svima koji su na času smrti iskreno pokajanje i posljednju milost dobrostivo udijeliš…

Oče naš vječni, da svim vjernim mrtvima vječni pokoj dobrostivo udijeliš…

Oče naš vječni, da uvijek dragovoljno Tvoju svetu volju izvršavamo…

Oče naš vječni, da nas napasti nikada ne svladaju…

Oče naš vječni, da nas uvijek od svakoga zla duše i tijela oslobodiš…

Oče naš vječni, da nas od vječne smrti izbaviš…

Oče naš vječni, da svim narodima mir i pravu slogu dobrostivo udijeliš…

Vječni naš nebeski Oče, da darove svoga Svetog Duha na Svetog Oca Papu, Slugu svoga N.N., na naše biskupe, svećenike, redovnike, redovnice i misionare, obilno izlijevaš…

Oče naš vječni, da svima udijeliš milost da Te hvale i slave sada i navijeke…

POMOLIMO SE

Bože, komu je vlastito vazda se smilovati i oprostiti, primi našu molitvu da nas i sve sluge svoje na zemlji, vezane okovima grijeha, milosrđe Tvoje dobrostivo oslobodi.

Usliši molimo, Gospodine, molbe onih koji Ti se ponizno obraćaju, i onima koji se kaju oprosti grijehe, te nam svima dobrostivo udijeli milost i oproštenje.

Svemogući vječni Bože, smiluj se sluzi svome Papi našemu N.N. i vodi ga svojom milošću putem vječnog spasenja, da ono što je Tebi milo Tvojim nadahnućem želi i Tvojom pomoći izvrši.

Bože, od koga su svete želje, pravi savjeti i pravedna djela, daj slugama svojim onaj mir, koji samo Ti možeš dati, da naša srca budu poslušna Tvojim zapovijedima, a današnja vremena, bez neprijateljskog straha, po Tvojoj zaštiti mirna. Po Kristu Gospodinu našem. Amen.

*Divnoj dakle*…

*Blagoslovljen budi Bog!*

*Pjesma*

**Klanjanje 9. ožujka 2020. godine**

*Pjesma*

**I. Uvodna molitva**(Ps 33)**:**

Pravednici, Jahvi kličite! Hvaliti ga pristoji se čestitima.
Slavite Jahvu na harfi
na liri od deset žica veličajte njega!
Pjesmu novu zapjevajte njemu
i glazbala skladna popratite poklicima.

Jer prava je riječ Jahvina
i vjernost su sva djela njegova.
On ljubi pravdu i pravo:
puna je zemlja dobrote Jahvine.
…
Naša se duša Jahvi nada,
on je pomoć i zaštita naša.
Srce nam se u njemu raduje,
u njegovo sveto ime mi se uzdamo.
Neka dobrota tvoja, o Jahve, bude nad nama,
kao što se mi u tebe uzdamo!

*Meditativna šutnja*

*Pjesma*

**II. Zahvala-** (Marija Propetog Isusa Petković, Sve za Isusa. *Autobiografija i duhovni zapisi*,Verbum, Split, 2012., str. 244-245.)

Hvala Ti, o Presveto Trojstvo, neizmjerni, sveti, presveti Bože, predobri Oče naš nebeski, po Sinu Tvome ljubljenom, na svim Tvojim neizmjernim dobročinstvima za bijedni svijet i za mene nedostojnu. Najviše i prvo zahvaljujem Ti i hvalim Te za vijeke što si sebe tako neopisivo divno učinio i u Sinu si nam svome ljepotu svoju pokazao jer Otac je odsjev Tvoj, što si nam otkrio Tvoju neopisivu svetost, savršenost, ljepotu, ljubav koja anđele i svete po sve vijeke zanosi, što čini raj rajem, za čim čezne i uzdiše svaki stvor, pred kojim se vidi da je sve prah i malešno, osim utoliko milo i drago ukoliko je to Tvoje djelo, djelo ruku i ljubavi Tvoje. Zato se tomu divimo, jer u tome ljudi naziru, nagovještaju kakva će biti ljepota i savršenost tvoja kad su djela za grešnu djecu Tvoju, za časovito vrijeme stvorena, tako divna.

Hvala Ti neizmjerna, Sveti i neizmjerni Bože, što si Tvog milog, ljubljenog Sina, poslao da nam bolje pokaže i očituje Tebe da nam objavi ljubav Tvoju, da nam donese oproštenje, otkupljenje i to uz žrtvu najveću da trpi i umre na križu za spas naš, i Ti si nas u njemu vječno ljubio, i Ti si u njemu trpio da nas ponovno porodiš na život milosti i život u Tebi po Sinu svome. Ali, ostavio si nam Tvoju ljubav da nas tješi do svršetka svijeta u Presvetom Sakramentu, da nas hrani i krijepi tijelom svojim i krvlju srca svoga.

O sveto, presveto tijelo, o presveta, prečista krvi Boga - čovjeka predano za nas, slavljeno bilo, hvaljeno i ljubljeno uvijeke. I dao si nam presveto čovječanstvo da ga vijekom možemo gledati, ljubiti, grliti i vječno u njemu u Tebi uživati. Jer Ti si Premudrosti, znao da ljudskom srcu nešto vidljivoga treba pokazati; da ono uživa gledajući. I Ti si se snizio do njega i ljubav - Riječ Tvoju - po Duhu si ljubavi utjelovio i Riječ tvoja Tijelo je postala i prebiva među nama, »innobis« i vidjeli smo slavu njegovu, bolje nekoć objavljenu nam po Sinu, slavu Tvoju u njemu i njegovu u tebi i Duhu Svetom.

Evo, Gospodine i Kralju moj, sada: Prikazujem Ti Družbu ovu Tvoju, Tebi je predajem da učiniš s njom što se Tebi svidi, za Tebe je, samo Tvoja je, samo Tvoja i bijedna je njena majka, Tvoja služavka s kojom si je udostojao poroditi, odgajati i njegovati. Ja sam je njegovala za Tebe, Kralju moj!

Hvala Ti, Oče moj nebeski. Hvala Ti što si mi dao i moje redovničke sestre i Družbu milu po kojima mogu raditi za slavu Tvoju i za bližnjega milosrdna djela.

Hvala Ti što me hraniš i uzdržiš preko mile Družbe, što me bolesnu pomažeš preko mojih milih sestara. Tko bi sva dobročinstva opisao!

O hvala Ti, predobri Oče! O što si veće mogao nam dati iz ljubavi Tvoje neizmjerne, kad si nam dao i žrtvovao svoga ljubljenog Presvetog Sina po Duhu Svetom!?

*Meditativna šutnja*

*Pjesma*

**III. Evanđelje** (Lk 6,36-38)

»Budite milosrdni kao što je Otac vaš milosrdan.

Ne sudite i nećete biti suđeni. Ne osuđujte i nećete biti osuđeni. Praštajte i oprostit će vam se. Dajite i dat će vam se: mjera dobra, nabijena, natresena, preobilna dat će se u krilo vaše jer mjerom kojom mjerite vama će se zauzvrat mjeriti.«

**IV. Razmatranje**

Sveti Luka tumači: milosrdna ljubav je savršenstvo. Biti savršen – znači biti milosrdan. Je li savršena osoba u kojoj nema milosrđa? Nije. Je li osoba koja nije milosrdna dobra? Nije. Dobrota i savršenstvo su ukorijenjene u milosrđu. Naravno, Bog je savršen, no ako ga tako promatramo, postaje nemoguće težiti tom apsolutnom savršenstvu. Vidjeti ga kao milosrdnog – to nam pomaže da bolje shvatimo u čemu je njegovo savršenstvo te nas potiče da budemo poput Njega, puni ljubavi, sućuti i milosrđa.

Jesu li Isusove riječi realne? Je li doista moguće ljubiti kao što ljubi Bog i biti milosrdni poput Njega?

Kroz povijest spasenja, cjelokupna Božja objava očituje se kao neprestana i neumorna ljubav prema čovjeku. Bog je poput oca i poput majke, voli nepreglednom ljubavlju i izlijeva ju obilno na sva stvorenja. Isusova smrt na križu je vrhunac ljubavne priče između Boga i čovjeka. Tako veliku ljubav samo Bog može ostvariti. Jasno je, u odnosu na ovu neizmjernu ljubav, naša će ljubav uvijek biti manjkava. Ali, kad Isus od nas traži da budemo milosrdni poput Oca, ne misli na količinu. On traži od svojih učenika da postanu znak, sredstvo, svjedok njegova milosrđa.

Svaki kršćanin je stoga pozvan biti svjedok milosrđa, a to se ostvaruje na putu svetosti.

Pitamo se, što znači »biti milosrdan«? Isus tumači svojim učenicima kroz dva glagola »**praštati«** (Lk 6,37) i **»darivati«** (Lk 6,38).

Milosrđe se iskazuje ponajprije u praštanju: »Ne sudite i nećete biti suđeni, ne osuđujte i nećete biti osuđeni, praštajte i oprostit će vam se« (Lk 6,37). Isus ne namjerava podrivati tijek ljudske pravde, ali ipak podsjeća učenike kako je za bratske odnose potrebno dokinuti osuđivanje. Praštanje je stup kršćanske zajednica, jer se u njemu očituje bezuvjetnost ljubavi kojom nas je Bog prvi ljubio.

Kršćanin mora praštati! Zašto? Zato što mu je bilo oprošteno. Svi mi ovdje, pred Isusom iskusili smo oproštenje. Nikome od nas nije uskraćeno Božje praštanje. I zato što nam je bilo oprošteno, moramo opraštati.

Pogrešno je suditi i osuđivati grešnog brata. Ne zato što se ne bi htjeli prepoznati grijeh, nego zato što osuđivanje grešnika kida bratsku vezu s njim i podcjenjuje Božje milosrđe, koje se ne želi odreći svoje djece. Nije nam dopušteno suditi brata koji griješi, nismo iznad njega: naprotiv, imamo dužnost spasiti njegovo dostojanstvo djeteta Božjeg, i pratiti ga na putu obraćenja.

Isus Crkvi, nama, ukazuje i na drugi stup: »darovati«. Praštanje je prvi stup, darivanje drugi. »Dajte, i dat će vam se (…) mjerom kojom mjerite, mjerit će vam se« (Lk 6,38). Bog daruje obilnije od naših zasluga, a biti će još darežljiviji s onima koji su darežljivi na zemlji. Isus ne kaže što će se dogoditi s onima koji ne daruju. Slika »mjere« predstavlja opomenu: mjerom darovane ljubavi sami odlučujemo o tome kako će nam se suditi, kako će nas se voljeti. Ako pažljivo promotrimo, uočavamo dosljednost: mjerom kojom se prima od Boga, daruje se bratu, i mjera koja se daje bratu, dobiva se od Boga!

Milosrdna je ljubav stoga jedini mogući put. Koliko nam je svima potrebno biti malo milosrdniji, ne ogovarati, ne suditi, ne obasipati druge kritikama, ljubomorom i zavišću. Moramo praštati, biti milosrdni, živjeti u ljubavi. Po toj ljubavi Isusovi učenici čuvaju identitet koji im je On darovao, te se prepoznaju kao sinovi istog Oca. U ljubavi koju žive tako se odražava Milosrđe koje neće nikada prestati (usp. 1 Kor 13,1-12). Ne zaboravite, milosrđe i darivanje, praštanje i darivanje. Tako će srce rasti, rasti u ljubavi. Nasuprot tomu egoizam, bijes – smanjuju srce, te postaje tvrdo poput kamena. Što biste radije htjeli? Srce od kamena ili srce puno ljubavi? Ako želite srce puno ljubavi, budite milosrdni!

(prema: Papa Franjo, *Radio Vatikan*, 21.9. 2016.)

*Meditativna šutnja*

*Pjesma*

**V. Molitva-*Vapaji duše***

***Rim 7. VIII. 1954. u noći***

Oče, Bože moj milostivi, smiluj mi se vapijućoj za tvoju sv. milost, da mi po zaslugama ljubljenog Sina Tvoga, Gospodina Isusa Krista, udijeliš milost Tvoju i Tvog Sv. Duha, da me prosvijetli i pokažeš Tvoju svetu volju i što imam činiti da Ti omilim i što Ti hoćeš i želiš. Isuse slatki moj, da mi je znati Tvoju volju i Očevu i odredbu za ovu Tvoju Družbu, učiniti sve po Tvojoj volji, jer ja ne želim ništa, nego samo ono što Ti želiš i hoćeš. Ti znaš sve što je u svakoj duši i zvanju, i sve što će biti i zašto je koja, a ja ne znam ništa. U Tebi je sva moć, Ti i sve možeš, a ja ne mogu ništa, već samo koliko mi dopustiš ida shvatim i učinim.

Drugo Te molim, premilostivi Isuse, Isuse moj, da mi udijeliš milost strpljenja i mira. Da trpim sve mirno bez prigovora i tužbe. Oprosti moju nestrpljivost i tužakanje u zapuštenosti i boli u poslu koji ni ne mogu svršiti. Pošalji mi pomoć radi tvoje svete službe i ove tvoje Družbe jer vidiš, da ne mogu. Sve stoji, sve ide slabo. Pomozi, Isuse moj, Ti sve možeš a ja ništa ne mogu. Poteci mi u pomoć. Usliši me zaradi tvog sv. Imena. Oče premilostivi, usliši me i pošalji mi pomoć po Tvojoj sv. volji, molim Te u presveto i premoćno Ime Isusovo, Tvog ljubljenog Sina Gospodina mog. Treće Te molim, Duše presveti, da rastopiš moje smrznuto srce i raspališ ga vatrom Tvoje sv. ljubavi, da gorućom ljubavi ljubim Oca moga nebeskoga i Boga moga i Sina ljubljenog njegova Isusa Krista, kojeg nam je poslao i dao za svjetlost i život u njemu.

O Svemogućnosti Očeva, pomozi me! Mudrosti Kristova, prosvijetli me! Ljubavi Duha Svetoga, raspali me, da u Tebi vruće ljubim Oca moga i Spasitelja moga i Tebe, Duše Presveti, slatki koji izlaziš od Oca i Sina, kao iz jednog vječnog izvora. O dođi, dođi i u moju dušu, koja Te vapi, čeka i potrebuje. Dođi k meni, Duše Presveti, smekšaj, ojačaj i raspali srce i dušu moju vatrom ljubavi Tvoje da Te uzmognem vječno ljubiti i hvaliti u Tebi Oca i Sina Gospodina našega. Tako budi. Slava i hvala vječna bila Ocu, Sinu i Duhu Svetom od svih stvorova uvijeke!

Isuse moj premilostivi, ljubljeni Gospodaru i Kralju moj, Tebi predajem i posvećujem ovu Tvoju malu Družbu, Tvojih službenica i zaručnica za širenje Tvojeg kraljevstva na zemlji i za slavu Tvog i našeg Oca i Tvoje mile majke Marije.

Čuvaj ovu Tvoju Družbu i sve Tvoje službenice za Tebe, Isuse. Isuse, Tvoja sam, iako nedostojna. Tvoja, samo Tvoja, uvijeke. Spasi službenicu nevrijednu Tvoju! Spasi me, Isuse moj! Spasi me, Spasitelju moj! Dođi mi u pomoć bolesnoj u duši i tijelu. Vidiš da ne mogu ništa bez Tebe. Dođi, dođi Spasitelju moj, u dušu moju s Ocem i Sv. Duhom, da Te hvalim i slavim navijeke!

*Divnoj dakle*…

*Blagoslovljen budi Bog!*

*Pjesma*

**Klanjanje 9. travnja 2020. godine**

**I. Uvodna molitva**(Ps 66)**:**

Kliči Bogu, zemljo sva,
opjevaj slavu imena njegova,
podaj mu hvalu dostojnu.
Recite Bogu: »Kako su potresna djela tvoja!
Zbog velike sile tvoje dušmani ti laskaju.
Sva zemlja nek’ ti se klanja i nek’ ti pjeva,
neka pjeva tvom imenu!«

Dođite i gledajte djela Božja:
čuda učini među sinovima ljudskim.
On pretvori more u zemlju suhu
te rijeku pregaziše.
Stog’ se njemu radujmo!
Dovijeka vlada jakošću svojom,
oči mu paze na narode
da se ne izdignu ljudi buntovni.

Blagoslivljajte, narodi, Boga našega,
razglašujte hvalu njegovu!
Našoj je duši darovao život
i ne dade da nam posrne noga.

*Meditativna šutnja*

*Pjesma*

**II. Razmatranje o muci Isusovoj**(Bl. Marija Propetog Isusa Petković, *Bilježnica, neobj. izv.)*

Četvrtak je. Noć je. Duša moja tražila je davno posvemašnju samoću, da u jauku i lomljenju boli, dušu svoju izlije pred Tobom, o Bože i Gospodaru moj! Moji se grijesi gomilaju preda mnom, teški su i brojni! O bijedna dušo! Vidim muke do smrti, a poslije smrti vječni oganj.

Ostavit ću sada bol i jauk radi grijeha i trpljenja moga. Ah, dopusti, Gospodine, da Te izdaleka pratim u muci Tvojoj, ako srce bude moglo kako i osjećam, da izdaleka u svojoj nevrijednosti vine se i k Tebi, k Srcu srca moga, k Bogu duše moje, k Ljubljenom svome.

Ideš na Maslinsko brdo da u miru i samoći pogledaš zemlju i sve grijehe svijeta, pomoliš se još jednom svom nebeskom Ocu i prikažeš mu se za zadovoljštinu. Ideš i ostavljaš sve: i majku i učenike i ljubljene duše. Ne, ostavio si im sebe u svetom Sakramentu posljednje večere. Ideš, zlato moje, sam. Našao si se sam u toj noćnoj tišini u vrtu boli. Gledam Te. Zaustavio si se, pogledao si dugim, toplim, nježnim pogledom svu zemlju, svu djecu svoju, kao majka što se strese na pomisao da se dijeli od djece svoje, kao Zaručnik od ljubljene zaručnice, kao tvorac, umjetnik od remek djela svoga, jer Tvoja je zemlja i sve što je na njoj, svemir i sve što prebiva u njoj.

Do sada si bio na nogama sav zanesen, bijela Tvoja haljina koja je sezala do zemlje, učinila Te je veličanstvenim kao nebeskog svećenika, ali uz to si vidio u duhu da će se mnoge duše izgubiti i biti odijeljene od Tvog srca koje ih neizmjerno ljubi. Srce Ti se streslo od žalosti i boli, pao si licem na zemlju i zaplakao si gorko nad izgubljenom djecom srca svoga, kao za zaručnicom ljubljenom dušom, za koju daješ svu krv srca svoga.

»Oče, ako je moguće nek me mimoiđe čaša ova, ali ne kako ja hoću, već kako ti hoćeš.« Nije tim vapajem htio reći nek me mimoiđe kalež muke, smrti, ne, kad je sam rekao da čezne za njime kad ga vidimo kasnije da je zagrlio križ. Silna ljubav je učinila da je prolio svu svoju krv na križu kao zadovoljštinu za raskajane grešnike, a ljubav je istisnula krv i suze iz srca za izgubljenu djecu, ne čavlima već duševnom boli. I uzme Isus kalež i prikaže svu krv srca svoga, sve muke i boli, svu ljubav i život svoj za otkupljenje duša, podigne u vis Ocu za zadovoljštinu, onda ga primakne usnama, obori oči u tajanstvenom predanju, uprtim očima u nebeskog Oca da mu dade snage da ispije u duhu kalež gorki do dna.

O ljubavi srca moga! O sve moje! Ideš u muku, na smrt, dijeliš se od mene! Je li zauvijek, Isuse? Čuj me, smiluj se i oprosti što sam Te tako uvrijedila. Isuse mili, prečisti, prije nego ideš da Te grozno muče, oh, da mi je poljupce izliti na presvete Tvoje noge, čelo, lice i čvrsto, čvrsto Te u boli zagrliti, privinuvši Tvoju glavu na moje bijedno srce.

Isuse, Isuse, slatki, ideš na muke, o, dopusti da te iz daljine pratim!

*Meditativna šutnja*

*Pjesma*

**III. Evanđelje** (Lk4,16-22)

I dođe u Nazaret, gdje bijaše othranjen. I uđe po svom običaju na dan subotnji u sinagogu te ustane čitati. Pruže mu svitak Knjige proroka Izaije. On razvije svitak i nađe mjesto gdje stoji napisano:

*Duh Gospodnji na meni je jer me pomaza!*

*On me posla blagovjesnikom biti siromasima,*

*proglasiti sužnjima oslobođenje,*

*vid slijepima, na slobodu pustiti potlačene, proglasiti godinu milosti Gospodnje.*

Tada savi svitak, vrati ga poslužitelju i sjede. Oči sviju u sinagogi bijahu uprte u njega.On im progovori: »Danas se ispunilo ovo Pismo što vam još odzvanja u ušima.« I svi su mu povlađivali i divili se milini riječi koje su tekle iz njegovih usta. Govorahu: »Nije li ovo sin Josipov?«

**IV. Razmatranje**

Isus je na početku svoje misije vrlo brzo postao slavan i popularan. Ljudi mu dolaze s poštovanjem, susreću ga, ali Isus mirno nastavlja svoju misiju. Nije ga ponijela slava, i dalje ima svoj dostojanstven i miran nastup prema ljudima. Isus nas uči poniznosti i da svoje darove cijenimo i prihvaćamo kao sredstvo kojim trebamo služiti njemu i drugima, a ne da se u tome uzoholimo.

Isus, ulazeći u sinagogu i čitajući Izaijin tekst, neko je novo otkriće. Od samog njegovog ulaska, ljudi su ga drugačije gledali, a njegov nastup nije kao da recitira neki kazališni komad, nego ono što čita to i proživljava jer taj tekst govori o njemu. Moramo znati da se toga dana u sinagogi trebao čitati drugi tekst, ali Isus namjerno okreće drugu stranicu, jednostavno traži, pronašao ju je, mogli bismo izreći onaj uzvik eureka i tada ju pročita. Zašto? Možda više neće biti prilike da čita u sinagogi, pa je naglaskom na taj tekst htio staviti težinu. Zato su ga i slušatelji drugačije prihvatili, kao ono divili se milini njegovih riječi.

Kad Isus čita ‘Duh Gospodnji na meni je… jer me pomaza’ označava tj. navješćuje samog sebe. Trebamo imati na pameti koliko u današnjem vremenu ima raznih idola koji sebe nazivaju izbaviteljima, spasiteljima. A mi znamo da je Isus jedini koji nas je svojom mukom i uskrsnućem spasio. Proglasiti godinu milosti Gospodnje, blagovjesnikom biti siromasima. Kad se zamislimo mi smo ti siromasi, jer nemamo u sebi dovoljno duhovne snage, mi smo sužnji jer nas zarobljavaju naše strasti i grijeh, slijepi smo jer ne vidimo jasno Božju mudrost, potlačeni smo našim grijesima i ne možemo se sami spasiti. Zato Krist dolazi da nas prosvijetli, da nas oslobodi okova naših slabosti i grijeha, da nam očisti misli i srce od zlih misli, od zavisti i mržnje. Bog to sve čini po Isusu Kristu, zato ne smijemo pasti u malodušnost.

Isus osim što je slušateljima bio zanimljiv, bio je i uvjerljiv. Riječ treba naviještati i propovijedati, a ne sebe govoriti. Za Boga treba oduševljavati, a ne za sebe. Bogu upućivati, a ne na sebe ljude navezivati. Mogli bismo reći da je lako propovijedati, pa čak i ljude zadiviti, ali svoje propovijedi, riječi trebamo životom svjedočiti. Isus je pročitani tekst odložio i pošao dalje u djelo sprovesti što je rekao, a to je siromasima utjehu dati, i ljude osloboditi. Amen.

(D. V., *prema HKR*, 10. 1. 2020.)

*Meditativna šutnja*

*Pjesma*

**V. Molitva- Kantik hvale**

Evo, žrtvovane ljubavi, klonuta bijelog Lijera, Sina nebeskog Oca, dao je život, sveto tijelo svoje da naš dug plati i spas nam vječni vrati. Svi stvorovi dođite i hvalu mu dajte sa mnom.

Hvalite to Svjetlo svijeta, koje je sjalo toj zemlji 33 ljeta. Hvalite to blago svijeta koje nam sve i nebo pribavi svima.

Hvalite Ljepotu, koja nam ljepotu Oca pokaza i sve ljepotom svojom očara. Hvalite tog liječnika rajskog, koji nam sve rane krvlju svojom iscijeli i život mrtvi nam povrati.

Hvalite tu žrtvu svetu za grijehe ljudi raspetu.

Hvalimo Spasitelja našeg koji je sve žrtvovao radi spasa našeg.

Hvalite to tijelo sveto, koje za nas bi na zemlji 33 godine.

Hvalite to tijelo sveto, koje za nas bi bijeno.

Hvalite to tijelo sveto, koje za našu hranu je dano.

Hvalite to tijelo sveto, koje za nas bi propeto.

Hvalite to tijelo sveto, koje je i zadnju kap krvi za nas prolilo.

Hvalite te rane svete njegove, za nas otvorene.

Hvalite te svete izvore iz kojih teku rijeke milosti njegove.

Hvalite rajskih rana otvore kroz koje će se pustiti u raj sve bijedne griješne stvorove. U ranama tim, teče još uvijek rijeka krvi presvete, koja pere sve rane i grijehe teške.

Pristupite, ljudi, tim svetim rajskim vratima otvorenim ranama i crpite slast i spas iz tog svetog izvora.

Pristupite sad anđeli i sveti nebeski, i klanjajte se ranama presvetim.

Hvalite Janje nebesko, hvalite milosrđe neizmjerno.

Hvala i slava mu bila u vijeke.

*Divnoj dakle*…

*Blagoslovljen budi Bog!*

*Pjesma*

**Klanjanje 9. svibnja 2020. godine**

**I. Uvodna molitva**(Ps 89)**:**

O ljubavi Jahvinoj pjevat ću dovijeka,
kroza sva koljena vjernost ću tvoju naviještati.
Ti reče: »Zavijeke je sazdana ljubav moja!«
U nebu utemelji vjernost svoju:

»Savez sklopih s izabranikom svojim,
zakleh se Davidu, sluzi svome:
tvoje potomstvo održat ću dovijeka,
za sva koljena sazdat ću prijestolje tvoje.«

Nebesa veličaju čudesa tvoja, Jahve,
i tvoju vjernost u zboru svetih.
Ta tko je u oblacima ravan Jahvi,
tko li je Jahvi sličan među sinovima Božjim?
Bog je strahovit u zboru svetih,
velik i strašan svima oko sebe.
Jahve, Bože nad vojskama, tko je kao ti?
Silan si, Jahve, i vjernost te okružuje.

Jer ti si ures moći njegove,
po tvojoj milosti raste snaga naša.
Jer Jahve je štit naš,
Svetac Izraelov kralj je naš.

Blagoslovljen Jahve dovijeka!
Tako neka bude. Amen!

*Meditativna šutnja*

*Pjesma*

**II. Molitva**(Bl. Marija Propetog Isusa Petković, *Bilježnica.Uskrs 1960*., Bilježnica, neob.izv.)

Uskrsnu Isus uistinu!

Slava Ti i hvala uskrsnuli Isuse, Sine Božji, na prevelikoj ljubavi za nas, da si za nas došao na ovaj bijedni svijet, uputio se, trpio i umro na križu u gorkoj boli! Hvala ti, slatka Ljubavi, Spasitelju svijeta.

Hvalu i slavu Ti pjevam o Tvom sv. uskrsnuću! Slava Ti vječna, naša ljubavi, pobjedniče smrti i pakla. Slava Ti vječna u Ocu, hvala Ti uvijeke! Tebi čestitam, slavo vječna, radosti neba i zemlje, Spasitelju svijeta!

Pozdravljam Te, uskrsnuli Isuse, Sine Božji, pozdravljam Te sa svim anđelima i svetima, sa svim stvorovima, sa svime što živi. Ti si Bog od Boga, svjetlo od svjetlosti. Ti sjediš sad o desnu Očevu i kraljuješ s Ocem i u Ocu i Otac po Tebi. Slava Ti vječna, Kralju moj vječni, Kralju neba i zemlje!

Kralju moj, ja Te ljubim, ljubim i želim samo ispuniti Tvoju presvetu volju. Danas na Tvoj sv. dan pokaži mi Tvoju presvetu volju jer ja ne znam i ne mogu ništa. Oče moj, molim Te u ime Tvog ljubljenog Sina Gospodina našega smiluj mi se danas i daj mi Tvoju sv. milost i oproštenje. Sve Tebi, Isuse, izručujem.

*Meditativna šutnja*

*Pjesma*

**III. Evanđelje**(Iv 14,7-14)

»Da ste upoznali mene,

i Oca biste moga upoznali.

Od sada ga i poznajete

i vidjeli ste ga.«

Kaže mu Filip: »Gospodine, pokaži nam Oca i dosta nam je!«Nato će mu Isus: »Filipe, toliko sam vremena s vama i još me ne poznaš?«

»Tko je vidio mene, vidio je i Oca.

Kako ti onda kažeš: ‘Pokaži nam Oca’?

Ne vjeruješ li da sam ja u Ocu i Otac u meni?

Riječi koje vam govorim, od sebe ne govorim:

Otac koji prebiva u meni čini djela svoja.

Vjerujte mi: ja sam u Ocu i Otac u meni.

Ako ne inače, zbog samih djela vjerujte.

Zaista, zaista, kažem vam: Tko vjeruje u mene, činit će djela koja ja činim;

i veća će od njih činiti jer ja odlazim Ocu.

I što god zaištete u moje ime,

učinit ću, da se proslavi Otac u Sinu.

Ako me što zaištete u moje ime, učinit ću.«

**IV. Razmatranje** (Bl. Marija Propetog Isusa Petković, *O vjeri i pouzdanju u našega Gospodina Isusa Krista, 20. siječnja 1957.*)

Današnje sveto Evanđelje među ostalim nas uči da vjerujemo i ufamo se u Gospodina Isusa Krista. Duh Sveti nam govori i sada i neprestano nas poučava kako se moramo živom vjerom pouzdati u Isusa Krista i ljubiti ga. Da, uvijek imamo veliko pouzdanje i živu vjeru u Isusa našeg Božanskog Zaručnika, i to ne samo u potrebi i kad nas nevolja pritisne, nego uvijek, cijeli naš život. Isus je pravi Bog od pravoga Boga, istobitan s Ocem. ŽIVA UTJELOVLJENA RIJEČ OČEVA, PO KOJEMU JE SVE STVORENO. Sišao je s neba za nas ljude i za naše spasenje. On, svemogući može sve, pa i ono što se ljudskom oku pričinja nemogućim. Da obrati jednu dušu, da ulije pouzdanje, da sve podržava, dovoljan je samo jedan pokret, samo jedna Njegova Svemoguća riječ, Njegova Presveta Volja.

Trojedini i Jedan Bog uvijek je s nama, tko ne živi u Bogu, znači da ne vjeruje u Njega. Slijep je i nesposoban vidjeti svjetlo, koje ga svojim sjajnim zrakama svega obasjava. Ako budemo imali živu istinitu vjeru i ljubav svaki dan ćemo sve više upoznavati svog božanskog Zaručnika do dana blažene vječnosti, gdje ćemo ga uvijeke uživati. Što više upoznajemo našeg nebeskog Zaručnika, to ćemo više ljubiti i to više će rasti naša vjera u Njegovu Božansku Riječ. Ono što se ne poznaje ne može se ljubiti. Koliko vjeruješ toliko ćeš i dobiti. »Da biste imali vjeru kao goruščino zrno i brda bi ste prenašali«, govori naš Gospodin. Koliko se je Isus žalostio, videći da njegovi apostoli nisu potpuno shvaćali istine, koje ih je On učio.

Po živoj vjeri ražezimo se u ljubavi i živite uvijek u jedinstvenu Duha Svetoga tako da nas On preobrazi i učini od vas žive posude Kristove. Tako preobražene radit ćete svim svojim silama, ali nećete Vi raditi nego će Krist raditi u Vama. Kličite uvijek: »Isuse reci samo jednu riječ i ozdravit će duša moja« to jest: prati me uvijek i sve ću moći s Tobom. Da to postignete morate se pokrenuti, raditi, moliti, jer ono što se izražava riječima mora biti djelom potvrđeno, inače bilo bi sve naše riječi lažne i odvratne pred očima Božjim.

Mnoge su se duše posvetile u malo vremena, jer su se potpuno predale Bogu i samo se u Njega pouzdavale. Zato sada učite, radite i molite u duhu žive i prave vjere u Kristu.

*Meditativna šutnja*

*Pjesma*

**V. Molitva- HVALE I ZAZIVI VJEČNOM OCU**

Zahvaljujemo Ti, svemogući Bože, na svim dobročinstvima Tvojim, koji živiš i kraljuješ u vijeke vjekova. Amen.

Uistinu je dostojno i pravedno, pravo i spasonosno, da vazda i svagdje zahvaljujemo Tebi, Gospodine, sveti Oče, svemogući vječni Bože, jer je po tajni utjelovljene Riječi očima naše duše sinula nova svjetlost Tvoga sjaja. Te, dok tjelesnim očima spoznajemo Boga, on nas zanosi ljubavlju prema nevidljivim dobrima. I stoga s anđelima i arkanđelima, s prijestoljima i gospodstvima i sa svom nebeskom vojskom pjesmu Tvoje slave pjevamo bez prestanka: Svet, svet, svet Gospodin Bog Sabaot…

Oče naš vječni, radi velike slave Tvoje…**Hvalimo te!**

Oče naš vječni, od kojega sve proizlazi i kojemu se sve vraća…

Oče naš vječni, Bože svemogući Stvoritelju, koji si po svojoj vječnoj Riječi stvorio sve, vidljivo i nevidljivo…

Oče naš vječni, Bože svemogući, koji si stvorio anđeoske čete radi svoje slave, da nas čuvaju i vode u vječni život…

Oče naš vječni, Bože svemogući, koji cijelim svemirom upravljaš i sve uzdržavaš…

Oče naš vječni, koji si nas stvorio na svoju sliku i priliku i dostojao se posiniti nas da Te hvalimo i uvijeke slavimo…

Oče naš vječni, koji se skrbiš za sve što živi…

Vječni naš milosrdni Oče, koji nam daješ sve što nam treba za vremeniti i vječni život…

Oče naš vječni, koji si nam po svom Sinu u svetom krštenju dao milost posinovljenja…

Oče naš vječni, koji si nam dao da se zovemo i jesmo djeca Tvoja…

Oče naš vječni, koji si nam dao svoga Jedinorođenoga Sina, Gospodina našega Isusa Krista za naše spasenje i život…

Oče naš vječni, koji si nam dao svoga Svetoga Duha da nas prosvjetljuje, pročišćuje i posvećuje…

Oče naš vječni, koji uslišavaš svakoga koji Te moli u ime Tvoga preljubljenog Sina, Gospodina našega Isusa Krista…

Oče naš vječni, koji si svojim vjernima pripravio u svome Kraljevstvu vječno blaženstvo…

Oče naš vječni, koji si nam dao da budemo baštinici Tvoga nebeskog Kraljevstva…

Oče naš vječni, Bože milosrđa, koji pokajanim grješnicima opraštaš sve grijehe…

Oče naš vječni, koji nas neizmjerno ljubiš…

Oče naš vječni, koji si po svom Sinu ustanovio svetu Crkvu svoju i u njoj svete sakramente za naše vječno spasenje…

*Divnoj dakle*…

*Blagoslovljen budi Bog!*

*Pjesma*

**Klanjanje 9. lipnja 2020. godine**

**I. Uvodna molitva**(Ps 34)**:**

Blagoslivljat ću Jahvu u svako doba,
njegova će mi hvala biti svagda na ustima!
Nek’ se Jahvom duša moja hvali:
nek’ čuju ponizni i nek’ se raduju!

Veličajte sa mnom Jahvu,
Tražio sam Jahvu, i on me usliša,
izbavi me od straha svakoga.

U njega gledajte i razveselite se,
da se ne postide lica vaša.

Eto, jadnik vapi, a Jahve ga čuje,
izbavlja ga iz svih tjeskoba.

Anđeo Jahvin tabor podiže
oko njegovih štovalaca da ih spasi.
Kušajte i vidite kako dobar je Jahve:
blago čovjeku koji se njemu utječe!

Bojte se Jahve, vi sveti njegovi:
ne trpe oskudice koji ga se boje.

Osiromašiše mogućnici i gladuju,
a koji traže Jahvu ne trpe oskudice.

*Meditativna šutnja*

*Pjesma*

**II.Molitva-U crkvi-bl. Marija Propetog Isusa Petković**

(Bl. Marija Propetog Isusa Petković, Bilježnica, neob.izv.)

Klanjam Ti se preponizno dušom i tijelom ja nedostojno stvorenje, pred licem veličanstva Tvoga. Svemogući vječni Bože, koji si ovdje i svugdje, vjerujem u Te, o vječna istino. Ufam se u Tvoje milosrđe. Ljubim Te, o dobroto neizmjerna, ljubim Te, o Bože moj, ljubim Te o jedina ljubavi moja, Bože srca moga!

Predajem Ti dušu i tijelo svoje. Prikazujem Ti život svoj i sve štogod imam. Osobito moje misli, moje želje, riječi i djela, sve moje boli i nevolje, moju radost i žalost, koju sam pripravna dragovoljno primiti iz ruke Tvoje za pokoru svojih grijeha, za ljubav Tvoju.

Ovo sve sjedinjujem sa zaslugama muke i smrti Gospodina našega Isusa Krista, blažene Djevice Marije i sviju svetih i svim dobrim djelima što se čine po cijelom kršćanskom svijetu. Gospodine moj, ne dopusti da Te danas uvrijedim, daj da u svemu ugodim presvetoj volji Tvojoj.

Pozdravljam Te, o presveto Srce Isusovo! Ufanje moje, ljubavi moja. Ti si mjesto pokoja mojega i utočište moje. O moj ljubazni Spasitelju, raspali srce moje žarkom ljubavlju Tvojom. Izlij u dušu moju milosti kojima je srce Tvoje vrutak; daj da srce moje bude uvijek s Tvojim združeno da sveta volja Tvoja bude ravnalo svih mojih želja i svih mojih djela.

O, presveto Srce Isusovo, podaj molim Te dušama u čistilištu pokoj vječni. Onima koji će danas umrijeti konačnu milost, grješnicima pravu pokoru, poganima svjetlo vjere, meni i svim mojima blagoslov Tvoj.

Tebi dakle, o ljubazno Srce Isusovo, izručujem ove duše i prikazujem Ti za njih sve zasluge Tvoje, ujedno sa zaslugama Bl. Djevice Marije Majke Tvoje i sviju svetih i anđela i za svim svetim misama i pričestima, molitvama i dobrim djelima, što se čine danas po cijelome kršćanskome svijetu.

Daj da upoznam Tvoju svetu volju i nju vršim. Sve Tebi za ljubav, sve Tebi na slavu. Amen.

*Meditativna šutnja*

*Pjesma*

**III. Evanđelje -**Sol zemlje i svjetlost svijeta (Mt5,13-16)

Vi ste sol zemlje. Ali ako sol obljutavi, čime će se ona osoliti? Nije više ni za što, nego da se baci van i da ljudi po njoj gaze.

Vi ste svjetlost svijeta. Ne može se sakriti grad što leži na gori. Niti se užiže svjetiljka da se stavi pod posudu, nego na svijećnjak da svijetli svima u kući. Tako neka svijetli vaša svjetlost pred ljudima da vide vaša dobra djela i slave Oca vašega koji je na nebesima.

**IV. Razmatranje**

Ljudi koji su istinski usmjereni prema Bogu imaju onu važnost za čovječanstvo koju ima sol za jelo. To su osobe koje uspijevaju u zajednicama podržavati one vrline i kreposti bez kojih bi one bile bljutave i izgubile na svojem okusu. Gdje nama ljudi koji su poput soli, bolesti počinju uništavati zajednicu, sve postaje banalno i dosadno.

Što ja oko sebe širim i kako djelujem? Nosim li u sebi snagu soli koja daje okus? Ako živim nesebičnu ljubav onda sam sol.

Biti svijetlost svijeta! Poznajemo značenje tame. Kada nema svijetla, tapkamo oko sebe u nesigurnosti. Bez svijetla ne razabiremo boje. Ne uočavamo ljepotu. Svijetlo je snažno i jače je od bilo koje tame kako god ona bila gusta.

Što je s mojim svijetlom koje treba gorjeti u meni? Gori li ili tinja? Mi trebamo gorjeti i svijetliti. Svjetiljka našega života treba gorjeti od ulja našega srca. Treba gorjeti i izgorjeti, a ne dimiti! Svijetliti treba, ali ne radi sebe i za sebe. Svijetlo ne stavljamo pod posudu, pod stol ili zaslon. Nema smisla. Raditi treba, ali ne za svoju slavu i za svoje ime, nego za Boga i njegovu slavu.

(Prema: Mirko Nikolić, *Snaga susreta*, Zagreb, 2001., str. 50-51)

»I nama dovikuje s Križa: Nastavite kćeri djelo moje, raditi za slavu Očevu.

Jest, mile moje, ako ne možemo raditi za slavu Očevu, mi prikazujemo naše boli, naše trpljenje za slavu Oca; sve dajmo Isusu u ruke, da On to prikaže sa svojim nakanama, svom ljubljenom Nebeskom Ocu.«

(Bl. Marija Propetog Isusa Petković, *Pouka o proširenju slave našeg Nebeskog Oca*)

*Meditativna šutnja*

*Pjesma*

**V. Molitva**

Zahvaljujem Ti, Gospodine, na svim dobročinstvima, milosrđu i ljubavi za nas i za cijeli svijet, što si nas vječnom ljubavlju ljubio, uputio se, trpio i umro za nas, te kod nas ostao u presvetom Sakramentu.

Premilostivi Isuse, Ti si nam obećao da će nam Otac sve dati što ga u Tvoje ime zamolimo. Stoga molimo Te, nebeski Oče, u Ime Isusa Krista Sina Tvoga, da dođe Kraljevstvo Tvoje. Udijeli sv. Crkvi mir i jedinstvo. Molimo Te za sv. Oca, za biskupe, svećenike i misionare. Udijeli im, Gospodine, Tvoju sv. milost i Tvoj sv. duh. Pokrijepi, Gospodine, sluge Tvoje u borbi za kraljevstvo Tvoje da mnogo duša predobiju za Tebe Raspetoga i da sav svijet privedu Tvom presvetom Srcu.

Smiluj se svim bijednim grešnicima, krivovjercima i nevjernicima, da se svi obrate i spase. Podaj svjetlo sv. vjere poganima, daj da svi upoznaju Tvoje presveto Srce. O premilostivo Srce Isusovo, u smrtnoj borbi smiluj se umirućima.

Molimo Te, pomozi i spasi naše roditelje, braću, sestre, dobročinitelje naše. Dostoj se, Gospodine, svima onima koji nam dobro čine, uzvratiti životom vječnim. Izlij na sve svoj sveti blagoslov.

O Bože, Gospodaru neba i zemlje, Isuse Kralju naš, usliši Tvoje službenice, koje pouzdano vape k Tebi i posvećuju se Tvojoj svetoj službi. Isuse, Ti imaš stan u našoj sredini kao ljubezni Otac, koji se vazda brine za potrebe svoje djece. Na Te, o Gospodine, oslanjamo sve svoje brige, Ti ćeš se milostivo skrbiti za potrebe svojih službenica, koji si nam zapovijedio da svagdanji kruh od Tebe prosimo i očekujemo. Predajemo se dakle Tvojoj Božanskoj providnosti te gajimo jedinu želju omiljeti Tvom Božanskom Srcu.

Sada, preljubezni Isuse, Tebi se sva posvećujem, dušu, tijelo, sve misli, riječi i djela moja. Isuse, sva sam Tvoja! Bože moj, i sve moje, jedina nado i ljubavi moja. Isuse, Tebi živim. Isuse, Tebi umirem.

Blagoslovi, Gospodine, službenice svoje, ovu svoju Družbu, jači ih i čuvaj u Tvom presvetom Srcu jer su sve Tvoje. Daj nam Tvoju sv. milost i pravu krepost da budemo po Tvom Srcu, da Ti se prikazujemo kao žrtva ljubavi za spas duša. Tvoj sveti blagoslov sašao vrh u nas i ostao s nama vazda. U Ime Oca i Sina i Duha Svetoga. Amen.

(Bl. Marija Propetog Isusa Petković, *Isusu Kralju. Bilježnica*)

*Divnoj dakle*…

*Blagoslovljen budi Bog!*

*Pjesma*

**Klanjanje 9. srpnja 2020. godine**

**I. Uvodna molitva**(Ps 47)**:**

Narodi svi, plješćite rukama,
kličite Bogu glasom radosnim.

Jer Jahve je to – svevišnji, strašan,
kralj velik nad zemljom svom.
Narode je nama podložio,
pogane stavio pod noge naše,
baštinu nam odabrao –
ponos Jakova, svoga ljubimca.

Uzlazi Bog uz klicanje,
Jahve uza zvuke trublje.

Pjevajte Bogu, pjevajte,
pjevajte kralju našemu, pjevajte!

Jer on je kralj nad zemljom svom,
pjevajte Bogu, pjevači vrsni!
Bog kraljuje nad narodima,
stoluje Bog na svetom prijestolju.

Prvaci se pribiru poganski
k narodu Boga Abrahamova.
Božji su svi vlastodršci zemlje,
nad svima on je uzvišen.

*Meditativna šutnja*

*Pjesma*

**II. Molitva –**(Bl. Marija Propetog Isusa Petković, *Razgovor s Isusom*, Bilježnica, neob. izv.)

Božanski Spasitelju, sišao si s neba na zemlju da se uzmogneš sa mnom sjediniti u ovom otajstvu Tvoje ljubavi. Ti si me neodoljivom silom privukao k sebi i sad Te nadasve ljubim, nestvorena ljepoto, najveće dobro moje.

Pristupam k oltaru Tvoje ljubavi, da Ti se poklonim i da Ti pokažem uzdasima srca svoga koliko Te ljubim. Dopusti mi, o Bože ljubavi, da Te u duhu tako čvrsto prigrlim, da me nikakva nevjernost ne bude mogla rastaviti s Tobom. Ti si, o Isuse, pravi i jedini pokoj moga srca, najslađa utjeha duše moje i srca moga, jer sam samo onda sretna kad me ljubav sveta veže s Tvojim srcem.

O Isuse, Bože moj i sve moje, ljubljeni Zaručniče moje duše. Ljubazni Spasitelju, pogledaj na ljutu bol duše moje, radi nevjernosti i nezahvalnosti kojom sam ranila presveto Srce Tvoje.

Što si sve učinio da pridobiješ nezahvalno srce moje!

O, Bože ljubavi i najmiliji Spasitelju moj, pogledaj me skrušenu od boli pred nogama Tvojim. Molim Te za oproštenje, što sam Te tako uvrijedila.

Odsad, dragi Spasitelju, odričem se svih taština ovoga svijeta i svake ljubavi prema stvorovima. Samo Ti, o Isuse, budi odsad jedini predmet najnježnije moje ljubavi i jedina utjeha moga srca. Da, o Bože moj, tako neka bude. Tebi poklanjam svoje srce. Tvojoj ljubavi neka je uvijek posvećeno, da me ni smrt ne uzmogne rastaviti od Tvoje ljubavi.

O Sakramente ljubavi, o Sakramente dobrote! Ti učvrsti vezu ljubavi koji združuješ siromašno srce moje sa srcem Isusovim. Tko će me od Tebe rastaviti, o Bože moj i sve moje? Koga da tražim osim Tebe, Bože moj? Samo u Tebi nalazim mir i pokoj svoj! Tebi Isuse živim, Tebi umirem! Tvoja sam uvijeke.

*Meditativna šutnja*

*Pjesma*

**III. Evanđelje-** Mt 10, 7-15.

Pođite radije k izgubljenim ovcama doma Izraelova! Putom propovijedajte: ‘Približilo se kraljevstvo nebesko!’Bolesne liječite, mrtve uskrisujte, gubave čistite, zloduhe izgonite! Besplatno primiste, besplatno dajte!Ne stječite zlata, ni srebra, ni mjedi sebi u pojase, ni putne torbe, ni dviju haljina, ni obuće, ni štapa. Ta vrijedan je radnik hrane svoje. U koji god grad ili selo uđete, razvidite tko je u njemu dostojan: ondje ostanite sve dok ne odete. Ulazeći u kuću, zaželite joj mir. Bude li kuća dostojna, neka mir vaš siđe na nju. Ne bude li dostojna, neka se mir vaš k vama vrati. Gdje vas ne prime i ne poslušaju riječi vaših, iziđite iz kuće ili grada toga i prašinu otresite sa svojih nogu. Zaista, kažem vam, lakše će biti zemlji sodomskoj i gomorskoj na Dan sudnji negoli gradu tomu.

**IV. Razmatranje**

Apostoli puni snage odozgor, doživjeli su Isusa snažno kao i slušatelji kojima su naviještali evanđelje. Kada se naviješta Riječ, Gospodin silazi u srca slušatelja i ispunja ih mirom. Bog daje milosti koje su potrebne da se prekine sa zlom koje je u svijetu i da se ozdravi. Tijekom čitave povijesti spasenja, Bog nas na čudesan način prati. Stalno daje čovjeku slobodu izlažući sebe odbacivanju-tako je bilo i u Sodomi i Gomori. No čovjek snosi posljedice kada odabire put koji vodi u propast,u vječnu muku. (Živa Riječ, Družba misionara krvi Kristove, 2015., str. 455.)

Riječi koje Isus upućuje učenicima danas u evanđelju, šaljući ih u svijet jesu i ostaju veliki izazov. Živimo u drugačijim vremenima, ne hodamo zemljom kao putujući propovjednici navješćujući evanđelje. No i za nas vrijedi riječ: "Besplatno primiste, besplatno dajte." Pozvani smo dakle davati ono što nam je i samima dano, ne očekujući ništa za uzvrat. I za nas vrijedi zapovijed: "Idite" (a ne "ostanite")! Idite k raspršenima i zalutalima, idite bez sredstava za obranu da bude očita vaša nakana mira, idite bez suvišna tereta da se na vašoj osobi očituje sloboda evanđelja. Izađite iz svoje zaštićene zone i idite onamo gdje ljudi žive, rade, ljube, svađaju se. Kao i u ono vrijeme, i danas će evanđelje naići na prihvaćanje i odbacivanje; kao i nekada, i danas ima predjela poput Sodome i Gomore koji se opiru Isusovoj poruci, ali ima i onih područja koja otvaraju svoje domove i svoja srca toj poruci.

"Stvar je u tome da se uvijek krećemo, da se nikada ne zaustavimo u uhodanim navikama. Nego uvijek valja ostati u potrazi za novim kontaktima, uvijek ostati otvorenima za opravdane zahtjeve vremena, u kojima nam valja učiti kako na svaki način navješćivati Isusa i kako sve može biti spoznat" (Ivan XXIII.).

<http://www.zupaastepincakc.com/index.php?option=com_content&view=category&layout=blog&id=73&Itemid=106>

*Meditativna šutnja*

*Pjesma*

**V. Molitva**(Bl. Marija Propetog Isusa Petković,*Rim, 7.- 8. IX. 1954. u noći*)

Hvaljen bio, Isuse moj, Gospodine moj! Ova je Družba Tvoje djelo, Ti si htio u njoj naći milje i utjehu među jednostavnim Tvojim ljubimicama, koje će misliti samo na Tebe, ljubiti Tebe, raditi za Tebe i Ti ćeš doći i stati s njima da se kod njih zakloniš od vreve svijeta i nereda, uvreda, grimiza svijeta kao kod Marije i Marte, da ta Tvoja malena Družba raznosi Tvoju ljubav po svijetu, da radi s Tobom i u Tebi za slavu Očevu, u kojem sve opstoji i živi, i prema kojem sve ide.

Sad na ovo Tvoje djelo nadvili su se crni oblaci, neprijatelji, ah, oni hoće da ga razdru i tako unište.

Štiti, Kralju moj, svoje djelo, spasi ga za sebe i slavu Očevu. Rasprši neprijatelje slijepe, i utvrdi djelo svoje u Tebi, u istini i ljubavi, da Ti vječnu hvalu pjeva.

*Divnoj dakle*…

*Blagoslovljen budi Bog!*

*Pjesma*

**Klanjanje 9. kolovoza 2020. godine**

**I. Uvodna molitva**(Ps 100)**:**

Kliči Jahvi, zemljo sva!
Služite Jahvi u veselju!
Pred lice mu dođite s radosnim klicanjem!

Znajte da je Jahve Bog:
on nas stvori, i mi smo njegovi,
njegov smo narod i ovce paše njegove.

Uđite s hvalama na vrata njegova,
u dvore njegove s pjesmama;
hvalite ga, ime mu slavite!

Jer dobar je Jahve,
dovijeka je ljubav njegova,
od koljena do koljena vjernost njegova.

*Meditativna šutnja*

*Pjesma*

**II. Molitva –**(Bl. Marija Propetog Isusa Petković, *Pred Svetim Otajstvom,* (Bl. Marija Propetog Isusa Petković, Bilježnica, neob. izv.)

Htjela bih, moj poklona vrijedni i premili Kralju, donijeti pred Tebe srce serafa.

Ti me tako i toliko ljubiš. Ti toliko želiš da bih Te ljubila, za rad moje sreće i mog savršenstva. Raspali dakle svu dušu moju svetom Tvojom ljubavlju.

Što mi treba? Tvoja mudrost, Tvoja poniznost, Tvoja blagost. Staviti Tebe namjesto sebe u svoje srce. Tvoju ljubav mi samo s milošću Tvojom udijeli i dosta sam bogata.

Sigurno je kad ja Tebe ljubim usrdno i velikodušno, onda je sve dobro. Bogu dajem čast, bližnjega potičem na dobro, radim oko svojega spasenja. Daruj mi ljubav svoju, o najveća ljepoto neba, o najveće blaženstvo izabranih, o nebeski i preslatki Zaručniče moje duše! Daruj mi ljubav svoju i dosta sam bogata!

*Meditativna šutnja*

*Pjesma*

**III. Evanđelje-**Isus hoda po vodi (Mt 14, 22-33)

I odmah prisili učenike da uđu u lađu i da se prebace prijeko dok on otpusti mnoštvo.

A pošto otpusti mnoštvo, uziđe na goru, nasamo, da se pomoli. Uvečer bijaše ondje sam. Lađa se već mnogo stadija bila otisnula od kraja, šibana valovima. Bijaše protivan vjetar. O četvrtoj noćnoj straži dođe on k njima hodeći po moru. A učenici, ugledavši ga kako hodi po moru, prestrašeni rekoše: »Utvara!« I od straha kriknuše.Isus im odmah progovori: »Hrabro samo! Ja sam! Ne bojte se!« Petar prihvati i reče: »Gospodine, ako si ti, zapovjedi mi da dođem k tebi po vodi!« A on mu reče: »Dođi!« I Petar siđe s lađe te, hodeći po vodi, pođe k Isusu. Ali kad spazi vjetar, poplaši se, počne tonuti te krikne: »Gospodine, spasi me!« Isus odmah pruži ruku, dohvati ga i kaže mu: »Malovjerni, zašto si posumnjao?« Kad uđoše u lađu, utihnu vjetar. A oni na lađi poklone mu se ničice govoreći: »Uistinu, ti si Sin Božji!«

**IV. Razmatranje**

Kako je već rečeno, strah kod učenika najviše uzrokuje Isusova pojava, ne toliko oluja. Nakon što su ga ugledali kako hoda po vodi, preplašeni su povikali (Mt 14, 26).

Jedna stvar koja zbunjuje čovjeka i njegovu logiku jest Božja logika koja ima potpuno drukčiji sustav. On, koji je Ljubav, nikad nas ne ostavlja same, pa čak i onda kada se čini da smo potpuno sami. On je uvijek prvi koji će nam krenuti u susret. Kao što je i za vrijeme olujne noći Krist krenuo prema umornim učenicima. I to je ono što straši. Sin Božji se pojavljuje kada se čini da je kraj, kada više nema dalje. On dolazi pred zoru, o četvrtoj noćnoj straži (Mt 14, 25), kada je najteže ostati budan, kada čovjeka počinje svladavati san za vrijeme neprospavane noći.

Kada se čini da smo u dubokoj noći, da više ne možemo dalje jer smo potisnuti grijehom, On dolazi i zove nas sebi.

Isus iz Nazareta je uistinu Sin Božji! Njemu je dana sva vlast i čast. On je taj koji i vjetrovima zapovijeda. Ušavši na barku vjetrovi utihnuše.Njegovom prisutnošću u našem životu svaka opasnost nestaje. Brige i oluje će ostati, no uz Njega, te oluje nam neće moći ništa. Svaka opasnost od gubitka vječnoga života će nestati.Učenici to shvaćaju ponovno. Ponovno su osjetili da je Isus uistinu Sin Božji te da bez Njega ne mogu ništa.

(<https://donbosco.hr/duhovnost/lectio-divina-s-don-boscom/liturgijskagodinaa/item/1785-19-nedjelja-kroz-godinu>)

Nemojmo zaboraviti i one riječi koje je Isus uputio svima u barci: »Hrabro samo. Ja sam! Ne boj te se!« Ovdje se obistinjuju riječi koje je Izaija rekao o Mesiji: »On trske napuknute prelomiti neće, stijenja tek tinja ugasiti neće.« (Usp. Iz 42, 39) Isus je takav. On ohrabruje i učenike i Petra. Taj njegov čin i njegove riječi djeluju motivirajuće na njih. Isus ima riječi podrške. Njegova podrška traje i kad Petar posumnja i u Isusa i u sebe, i kada počne tonuti. Isus odmah pruži ruku i izvlači Petra iz vode. Ne ulazi u raspravu. Tek Petru otkriva razlog zašto je počeo tonuti: »Malovjerni zašto si posumnjao?« Da Petar nije posumnjao i dalje bi hodio ponad morskih dubina. Poput Isusa pozvani smo drugima biti podrška i ohrabrenje. Pozvani smo hodati ponad valova ali ne sumnjati znajući da imamo najveću podršku, Isusa Spasitelja.

(prema:<https://hkm.hr/duhovnost/biti-podrska-treci-petak-e-duhovnih-vjezbi/>)

*Meditativna šutnja*

*Pjesma*

V**. Molitva**(Bl. Marija Propetog Isusa Petković, *O Isuse preslatki,* Bilježnica, neob. izv.)

O Isuse preslatki, Gospodine moj! Sve si sam milostivo uredio, hvala Ti, dobroto i mudrosti neizmjerna. Vidim da Ti sam sve pokrećeš i upravljaš s onima koji Te zazivaju.

I sad, iako vidim mojim naravnim očima da je pomoć koju si mi dao slaba, neupućena, ali Ti si jak, o Bože jaki, Bože sveti. U Tebi je sva moć, sva vlast, sva mudrost. Ti se služiš slabima i nejakima. Ti ćeš sve uputiti i prosvijetliti i raditi. Sve Tebi predajem i izručujem. Sve Tebi posvećujem. Sve je samo za Tebe, za Tvoju ljubav, za Tvoju slavu i po Tebi za slavu Očevu. Zato uzmi sve milostivo u Tvoje sv. ruke i upravi sve po Tvojoj mudrosti, po Tvojoj volji, po Tvojem Duhu Svetom, a meni se bijednoj smiluj.

*Divnoj dakle*…

*Blagoslovljen budi Bog!*

*Pjesma*

**Klanjanje 9. rujna 2020. godine**

**I. Uvodna molitva**(Ps 103)**:**

Blagoslivljaj Jahvu, dušo moja,
i sve što je u meni, sveto ime njegovo!
Blagoslivljaj Jahvu, dušo moja,
i ne zaboravi dobročinstva njegova:
on ti otpušta sve grijehe tvoje,
on iscjeljuje sve slabosti tvoje;
on ti od propasti čuva život,
kruni te dobrotom i ljubavlju;
život ti ispunja dobrima,
k’o orlu ti se mladost obnavlja.

Milosrdan i milostiv je Jahve,
spor na srdžbu i vrlo dobrostiv.
Jarostan nije za vječna vremena
niti dovijeka plamti srdžba njegova.
Ne postupa s nama po grijesima našim
niti nam plaća po našim krivnjama.

Dani su čovjekovi kao sijeno,
cvate k’o cvijetak na njivi;
jedva ga dotakne vjetar, i već ga nema,
ne pamti ga više ni mjesto njegovo.

Al’ ljubav Jahvina vječna je nad onima što ga se boje
i njegova pravda nad sinovima sinova,
nad onima što njegov Savez čuvaju
i pamte mu zapovijedi da ih izvrše.

Jahve u nebu postavi prijestolje svoje,
i kraljevska vlast svemir mu obuhvaća.
Blagoslivljajte Jahvu, svi anđeli njegovi,
vi jaki u sili, što izvršujete naredbe njegove,
poslušni riječi njegovoj!

Blagoslivljajte Jahvu, sve vojske njegove,
sluge njegove koje činite volju njegovu!
Blagoslivljajte Jahvu, sva djela njegova,
na svakome mjestu vlasti njegove:
blagoslivljaj Jahvu, dušo moja!

*Meditativna šutnja*

*Pjesma*

**II. Molitva-**Večernja molitva

Ničice padam, prostirem se pred Tobom i klanjam se Tebi, Stvoritelju, Otkupitelju i Po svetitelju svome.

Vjerujem u Te, o vječna istino. Ufam se u Te, o milosrđe beskrajno. Ljubim Te, o dobroto neizmjerna. Zahvaljujem Ti za sve darove Tvoje, a osobito što si me danas od svakoga zla duše i tijela milostivo sačuvao.

Prosvijetli, premilostivi Bože moj, sada pamet moju da se spomenem sviju grijeha svojih, u koje sam danas upala. Probudi volju moju da skrušenim srcem okajem što sam uvrijedila Tebe, ljubav svoju.

Smiluj mi se Bože, po velikom milosrđu svome. Poznajem zloću svoju, ali poznajem i puno veće milosrđe Tvoje. I zato ufajući se u neizmjerno milosrđe Tvoje, kajem se, Bože moj, i žao mi je iz svega srca mojega što sam uvrijedila Tebe, Boga svojega, neizmjerno dobro, koga ljubim više od svake stvari. Oprosti mi, Gospodine, oprosti!

*Meditativna šutnja*

*Pjesma*

**III. Evanđelje -**Lk 6,20-26

On podigne oči prema učenicima i govoraše:
»Blago vama, siromasi:
vaše je kraljevstvo Božje!
Blago vama koji sada gladujete:
vi ćete se nasititi!
Blago vama koji sada plačete:
vi ćete se smijati!
Blago vama kad vas zamrze ljudi
i kad vas izopće i pogrde
te izbace ime vaše kao zločinačko
zbog Sina Čovječjega!
Radujte se u dan onaj i poskakujte:
evo, plaća vaša velika je na nebu.
Ta jednako su činili prorocima
oci njihovi!«
»Ali jao vama, bogataši:
imate svoju utjehu!
Jao vama koji ste sada siti:
gladovat ćete!
Jao vama koji se sada smijete:
jadikovat ćete i plakati!
Jao vama kad vas svi budu hvalili!
Ta tako su činili lažnim prorocima
oci njihovi.«

**IV. Razmatranje**

Isus je išao ovim svijetom otvorenih očiju i vidio je, za razliku od nas, da ima puno siromaha, gladnih, žednih, bolesnih, odbačenih koji su ili svojom krivnjom ili krivnjom drugih, dospjeli u takve bezizlazne situacije. Isus staje na stranu upravo takvih. Siromasima, uplakanima, gladnima, progonjenima radi vjere u Boga, obećava kraljevstvo nebesko.

On obećava spasenje siromasima i gladnima, progonjenima radi vjere. Isus obećava spasenje svima onima koji se nemaju na što i koga osloniti.

Sv. Luka pišući ovaj izvještaj imao je pred očima ne samo Isusove učenike i ono silno mnoštvo naroda koje je grnulo k Isusu, nego je imao pred sobom i kršćane kojima piše koji su bili izbacivani iz sinagoga, proganjani, kojima je oduzimana imovina i stoga su gladovali. Međutim, po današnjem izabranom evanđeoskom tekstu ispada kao da Isusov govor ne čuje nitko osim njegovih učenika.

Dakle, ovaj »blago« i »jao« nije Isus uputio samo svojim ondašnjim učenicima, i onom silnom mnoštvu naroda okupljenom oko njega tražeći ozdravljenje, nego i prvim kršćanima – pa i nama danas, današnjoj Crkvi. Poruka jasno glasi: svaki onaj koji bi se oslonio samo na bogatstva ovoga svijeta bio bi kao proklet čovjek koji se uzda samo u ovo što propada. A blago onome koje se u svemu i nadasve pouzdaje u Gospodina jer takvih je kraljevstvo nebesko.

U povijesti Crkve bilo je puno onih koji su se potpuno oslonili samo na Gospodina Boga. Jedna od takvih je i bl. Marija Propetog Isusa Petković. Ona je sve pouzdanje stavila u Gospodina. Odrekla se bogatstva, skupocjenu odjećeprosječnosti života. Oslonila se samo na Gospodina. Ostala je praznih ruku jer je znala da samo prazne ruke mogu nešto primiti. Prihvaćala je upravo one koje Isus proglašava blaženima, a to su siromasi, uplakani, maleni i bolesni.

Pozvani smo osloniti se na Gospodina, ne pouzdavati se u bogatstvo, u ljude, imovinu, slavu, moć.

Ne traži Bog od nas da budemo siromasi, nego želi da nam On bude Bog, Oslonac i Gospodin, a ne druge stvari te da pokušamo u svojim mogućnostima utažiti glad i žeđ siromaha jer je to jamstvo da jednog dana možemo čuti: Blago vama jer: »Sve što ste učinili ovim najmanjima meni učiniste!«

(prema fra Josip Klarić, prilagođeno)

*Meditativna šutnja*

*Pjesma*

**V. Molitva**-(Bl. Marija Propetog Isusa Petković,Nauči me ljubiti Oca i Dozvoli mi, Isuse, da Te hvalim i ljubim u Ocu!,Bilježnica, neob.izv.)

Isuse, Gospodine Bože moj, vjerujem u Tebe, jer Ti si sin Boga živoga. Bog od Boga, svjetlost svjetlosti vječne, koji si došao na ovaj svijet da rasvijetliš tmine, da nam pokažeš Oca i povedeš nas k Ocu. Da nam pokažeš istinu, da nam dadeš život.

Ti si Istina sama, put k Ocu i život vječni, život milosti Očeve. Ti si Utjelovljena Riječ Očeva.

Ti Utjelovljena ljubav Očeva, govori mi o Ocu, vodi me k Ocu! Nauči me ljubiti Oca i hvaliti ga s Tobom i u Tebi.

 Isuse! O slatki odsjeve Očeve ljepote, kako si sjajan!

 Isuse! O slasti Očeva kako si slatka!

 Isuse, Isuse, vječna ljubavi Očeva, ja Te ljubim u Ocu!

 Isuse, Sine nebeskog Oca ja Te pozdravljam u Ocu!

 Isuse! Riječi Očeva ja vjerujem u Tebe!

 Isuse! Moći Očeva, ja se ufam u Tebe!

 Isuse! Odsjeve ljepote Očeve, ja Te hvalim u Ocu!

 Isuse, rajska slatkosti i Ljepoto Očeva, daj mi da Te slavim.

 Isuse, jedina Ljubavi moja, daj mi milost da Te vijekom ljubim.

 Isuse, jedina nado od mladosti moje, vodi me k Ocu Tvome i mome.

 Isuse, jedina svrho života moga, sjedini me s Tobom u Ocu.

 Isuse, Kralju srca i duše moje, kraljuj u meni.

 Isuse, Spasitelju moj, spasi me i povedi me k Ocu!

 Isuse, Učitelju moj, uči me vršiti volju Očevu,

 Isuse, Mudrosti Očeva, prosvijetli me.

 Isuse, Milosrđe Očevo, smiluj mi se!

 Isuse, raspeta ljubavi moja sjedini me s Tobom.

 Isuse, nebeski Zaručniče moj, ne odijeli se od mene.

*Divnoj dakle*…

*Blagoslovljen budi Bog!*

*Pjesma*

**Klanjanje 9. listopada 2020. godine**

**I. Uvodna molitva**(Ps 148)**:**

Hvalite Jahvu s nebesa,
hvalite ga u visinama!
Hvalite ga, svi anđeli njegovi,
hvalite ga, sve vojske njegove!

Hvalite ga, sunce i mjeseče,
hvalite ga, sve zvijezde svjetlosne!
Hvalite ga, nebesa nebeska,
i vode nad svodom nebeskim!

Neka hvale ime Jahvino
jer on zapovjedi i postadoše.
Postavi ih zauvijek i dovijeka
po zakonu koji neće proći.

nek’ svi hvale ime Jahvino,
jer jedino je njegovo ime uzvišeno!
Njegovo veličanstvo zemlju i nebo nadvisuje,
on podiže snagu svom narodu,
on proslavlja svete svoje,
sinove Izraelove – narod njemu blizak. Aleluja!

*Meditativna šutnja*

*Pjesma*

**II. Molitva-**O hvala ti vječna!

 Hvalu ćemo Ti pjevati vječnu - Ljubavi Tvojoj.

 Hvala Ti vijekom, Ljubavi, slava Ti vječna, Bože veliki

 i predobri Oče naš nebeski. SvemožniStvorče svemira

 i svakog živog stvorenja.

 Svesilni, jaki, vječni, svemogući,

 Ti si jedini koji sve možeš što hoćeš.

 Ti si izvor svake svetosti! Ti si vrutak svake milosti!

 Ti si žarište svake ljubavi! Početak i središte sve mudrosti!

 Ti si Sunce vječne svjetlosti, Ti si izvor sve ljepote

 Ti središte sve blaženosti o, Oče, raju vječni jedini.

 U Tebe sve su miline, u Tebe sve su krasote

 U Tebi sve su slatkosti, u Tebi sve blaženstvo ljubavi

 O Bože - Oče - vječna ljubavi.

 Iz ljubavi Ti si sve stvorio i učinio!

 Iz ljubavi sve uzdržavaš i napajaš!

 Iz ljubavi sve opraštaš i spašavaš.

 O neizmjerna Očeva ljubavi!

 O Bože, Oče moj, Ti si ljubav sama!

 Od Te preslatke ljubavi Tvoje

 Ulio si po kap u srca djece svoje,

 Da okušaju slatkosti njene

 I čeznu za izvorom Te ljubavi vječne.

 Kako si dobar, o nebeski Oče!

 Kako si milostiv, o Neizmjerni!

 Neizmjernost, veličanstvo i svemoćnost Tvoju

 Prekrio si plaštem ljubavi svoje!

 Da se nedostojna djeca Tvoja

 Ne boje doći u Tvoj naručaj,

 na izvor ljubavi Tvoje!

*Meditativna šutnja*

*Pjesma*

**III. Evanđelje-**Lk 11, 15-26

A neki od njih rekoše: »Po Beelzebulu, poglavici đavolskom, izgoni đavle!« A drugi su, iskušavajući ga, tražili od njega kakav znak s neba.Ali on, znajući njihove misli, reče im: »Svako kraljevstvo u sebi razdijeljeno opustjet će i kuća će na kuću pasti. Ako je dakle Sotona u sebi razdijeljen, kako će opstati kraljevstvo njegovo? Jer vi kažete da ja po Beelzebulu izgonim đavle. Ako dakle ja po Beelzebulu izgonim đavle, po kome ih vaši sinovi izgone? Zato će vam oni biti suci. Ali ako ja prstom Božjim izgonim đavle, zbilja je došlo k vama kraljevstvo Božje.«

»Dokle god jaki i naoružani čuva svoj stan, u miru je sav njegov posjed. Ali ako dođe jači od njega, svlada ga i otme mu sve njegovo oružje u koje se uzdao, a plijen razdijeli.«

»Tko nije sa mnom, protiv mene je. I tko sa mnom ne sabire, rasipa.« »Kad nečisti duh iziđe iz čovjeka, luta bezvodnim mjestima tražeći pokoja. Kad ga ne nađe, rekne: ‘Vratit ću se u kuću odakle iziđoh.’ Došavši, nađe je pometenu i uređenu. Tada ode i uzme sa sobom sedam drugih duhova, gorih od sebe, te uđu i nastane se ondje. Na kraju bude onomu čovjeku gore nego na početku.«

**IV. Razmatranje**

Evanđelisti kad pišu o Isusu uvijek napominju kako je on prošao zemljom čineći dobro, kako je ozdravljao bolesne, izgonio nečiste duhove i mnoga druga čudesa činio. Sve je to bilo objedinjeno u jedinstvu njegove osobe. I to je jasno bilo označeno – da on to radi pomoći Prsta Božjega, odnosno snagom Duha Svetoga. I svako Isusovo djelo označavalo je njegovo savršeno jedinstvo i zajedništvo s Ocem i Duhom Svetim. I on se u cijelom svom djelovanju ne može izdvojiti iz toga zajedništva.

No, neki mu ipak predbacuju kako on po đavolskom poglavici izgoni đavle.

Drugi su pak tražili znakove s neba. Ipak je Isus prozreo sve te misli i dobro je znao što oni u sebi mudruju. Ljudima bi bilo puno lakše i jednostavnije povjerovati ako vide kakav znak ili kakvu čudo s neba. Ali zar ozdravljenje nijemog nije čudo? Njima su čuda uvijek pred nosom, kamo god Isus ide, za njim idu i njegova čudesa.

Jer i on sam je čudo u našim ljudskim očima. Bog i čovjek u jednome tijelu. Ali da bi se povjerovalo Isusu i njegovim čudima potrebno je biti u jedinstvu s njim. A to znači da je potrebno slijediti njegov put, njegove riječi, učiti od njega, ponašati se onako kako nam on sam pokazuje.Vidimo kako je u ovome govoru težnja usmjerena na jedinstvo. Kako »neki od njih« žele Isusu predbaciti to da djeluje namjesto đavla i uz to da je razdijeljen u sebi. No, zapravo su oni ti koji su razdijeljeni u sebi i po tome žele razdijeliti i druge. Žele drugima skrenuti pogled s Isusa i njegovih čudesa pa stoga traže znake s neba.Žele razdor jer su sami u sebi razdijeljeni. No, Isus čvrsto uči »mnoštvo« koje se divilo njegovim djelima. On naučava kako trebaju ostati u jedinstvu s njim, kako trebaju očvrsnuti svoju vjeru u Boga i na njega se oslanjati. Tako će zaštititi svoj »stan« poput jakog i naoružanog čovjeka, i tako će spriječiti da se njegov plijen razdijeli.

Onaj koji nije s Isusom, protiv njega je. A rekli smo kako Isus svojim djelovanjem gradi jedinstvo i učvršćuje sve u tome jedinstvu. I upravo u tom zajedništvu raste prava snaga njegovih učenika. Njegovi učenici uvijek sabiru, uvijek stvaraju zajedništvo i pozivaju sve u taj sklad. A oni koji rade protiv Isusa, rasipaju, zavode i tjeraju jedne od drugih, stvaraju nered.

Tako se sotona u svijetu trudi raspršiti Kristove učenike i razjediniti ih, ali on ne može ništa protiv Krista koji ujedinjuje sve u ljubavi i koji nas sve poziva u konačno zajedništvo u vječnosti s Bogom Ocem i Duhom Svetim. Pristajmo uvijek uz Krista i svoje živote gradimo u čvrstom zajedništvu s njim i s njegovom Crkvom.

([http://www.laudato.hr/Duhovnost/Molitveni-kutak/Korizma/Onaj-koji-nije-s-Isusom,-protiv-njega-je.aspx](http://www.laudato.hr/Duhovnost/Molitveni-kutak/Korizma/Onaj-koji-nije-s-Isusom%2C-protiv-njega-je.aspx))

*Meditativna šutnja*

*Pjesma*

**V. Molitva-** (Bl. Marija Propetog Isusa Petković, ***Posveta Družbe na Blagovijest-***prilagođeno Bilježnica, neob. izv.)

Isuse moj, Kralju moj, Kralju i Gospodaru ove Družbe, danas na spomen Tvojih neizmjernih milosrđa i milosti, koje si pokazao ovoj Tvojoj Družbi kroz 100 godina u ime svih Ti zahvaljujem, ljubim Te i blagoslivljam kao ljubljenog Gospodara i Kralja moga. Hvala Ti, o Ljubavi neizmjerna, hvala Ti, Ljubovniče naš. Hvala Ti, predobri Oče i Zaručniče naš, za sve. Sve što postoji u ovoj Družbi Tvoje je djelo, Tvoja providnost i Tvoje milosrđe.

Danas Ti ponovno izručujem ovu Tvoju Družbu i sve u njoj. Tvoje zaručnice stavljam i izručujem Tvome srcu. Čuvaj ih za Tvoju vječnu slavu i raskoš ljubavi čiste, vječne. Posveti ih u istini, u ljubavi, poniznosti i žrtvi za djela milosrđa. Tvoje su, sačuvaj ih sve i brani ih od nasrtaja neprijateljskog duha. Daruj svima i cijeloj Družbi milost svoje ljubavi, da nađeš milje svoje ljubavi u cijeloj Družbi i pojedinoj duši Tvojih službenica. Da otpočineš kod nas uvijek kao kod Marije i Marte u Betaniji. Svaka naša kuća želim da bude druga Betanija, gdje će biti sve Tebi okrenuto i sve za Tebe i molitva - kontemplacija i rad. Sve misli, sva čuvstva, sve nastojanje da Tebe slušamo, da Tebe razveselimo, da Tebe utješimo, da Tebe služimo, služeći malene i bolesne, dvoreći naše sestre. Sve, sve nek bude za Tebe i sve snage duše i tijela, djela duhovna i djela rada od milosrđa i za Tvoje domove, za Tvoj hram, za Tvoju veću slavu i proširenje Tvoje preslatke ljubavi u dušama i po svim krajevima svijeta.

Danas Te ponizno molim oprosti sve moje krivnje i bolesti duše, sve moje grijehe i ostavljanja, sve nesavršenosti u Tvojoj službi. Pokrij sve plaštem svog milosrđa, radi Tvog preljubljenog srca spram grešnika. Plati po Tvom velikom milosrđu i milosti sve moje dugove i zagovaraj me pred Ocem našim.

Oprosti krivnje mojim sestrama i svima da Te vijekom hvale i slave. Oprosti i svim našim milima, učini sve moje sestre redovnice svete i sve članove naše redovničke Družbe, kao i svu našu braću i sestre. Daj pokoj vječni i vječnu slavu pokojnim roditeljima, braći, sestrama da Te vijekom blagoslivljaju.

Smiluj se ovaj dan i meni bijednoj, oprosti sve nebrojene moje grijehe i dugove i nevjere. Preobrati me, o Darče milosti. Danas prvi kad Te molim daj mi nedostojnoj milost da se posvetim, radi Tvoje slave i ove Tvoje Družbe. Daj mi svetu strpljivost i predanost u Tvoju sv. volju. Da se potpuno oslonim na Tebe s potpunim pouzdanjem u svim teškim pitanjima i teškoćama.

Ti preblagi i svemožni Gospodaru moj, sve milostivo vodi, usavrši, upravi, odredi po Tvojoj sv. volji, za veću Tvoju slavu i spasenje duša. Tebi izručujem svu ovu Tvoju Družbu. Ti sve upravi, Ti sve možeš, a ja ništa ne mogu. Daj nam dobrih, svetih i pripravnih zvanja. Danas Te molim za tri sv. zvanja ove Družbe i da dođu bar tri sestre iz domovine pomoći u upravi Družbi i bar 8 za rad u bolnici u Perúu.

Molim Te ponizno da dadeš svog Sv. Duha mudrosti i svetosti mojoj č. vikariji, savjetnicama i ekonomi, svim nadstojnicama i učiteljicama.

Nebeski Oče moj, ponizno Te, pouzdano molim, udijeli mi ove potrebne milosti radi vječne Tvoje slave i našeg spasenja što Te ponizno molim u Presveto Ime Isusovo, Tvog ljubljenog Sina Gospodina našega kojem bila u Tebi i Duhu Svetom vječna slava i hvala.

Isuse sva sam Tvoja, zauvijek.

*Divnoj dakle*…

*Blagoslovljen budi Bog!*

*Pjesma*

pripremila: s. M. Jelena Krilić